Oma paari tuhande aastase ajaloo tõttu järgib peaaegu kõik sumoga seonduv  jaapani  rahvususundi shintō traditsioone - alates sumoringi kohal rippuvast pühamu katusest (mis tuletab meelde aegu, kui veel pühamus maadeldi) ning lõpetades rohkete rituaalsete tegevustega enne matši. Viimaste hulgas on näiteks rituaalne plaksutamine, et tõmmata enesele taevaste vaimude tähelepanu; peopesade taeva poole pööramine, et kinnitada oma relvitust; jalgade trampimine, et peletada sumoringist eemale kurjad vaimud. Niisamuti on puhastava toimega rituaalne suuloputamine ja soola viskamine ringi.